title: 2014/509/EU: Odluka Vijeća od 23. srpnja 2014. o usvajanju eura u Litvi 1. siječnja 2015.

text:
               31.7.2014

               HR

               Službeni list Europske unije

               L 228/29

         ODLUKA VIJEĆA
   od 23. srpnja 2014.
   o usvajanju eura u Litvi 1. siječnja 2015.

      (2014/509/EU)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 140. stavak 2.,
   uzimajući u obzir prijedlog Europske komisije,
   uzimajući u obzir izvješće Europske komisije,
   uzimajući u obzir izvješće Europske središnje banke,
   uzimajući u obzir mišljenje Europskog parlamenta,
   uzimajući u obzir raspravu u Europskom vijeću,
   uzimajući u obzir preporuku članova Vijeća koji predstavljaju države članice čija je valuta euro,
   budući da:

               (1)

               Treća faza ekonomske i monetarne unije („EMU”) započela je 1. siječnja 1999. Vijeće je, u sastavu šefova država i vlada na sastanku u Bruxellesu 3. svibnja 1998., odlučilo da su Belgija, Njemačka, Španjolska, Francuska, Irska, Italija, Luksemburg, Nizozemska, Austrija, Portugal i Finska ispunili uvjete potrebne za usvajanje eura 1. siječnja 1999. (1).

               (2)

               Odlukom 2000/427/EZ (2) Vijeće je odlučilo da je Grčka ispunila uvjete potrebne za usvajanje eura 1. siječnja 2001. Odlukom 2006/495/EZ (3) Vijeće je odlučilo da je Slovenija ispunila uvjete potrebne za usvajanje eura 1. siječnja 2007. Odlukama 2007/503/EZ (4) i 2007/504/EZ (5) Vijeće je odlučilo da su Cipar i Malta ispunili uvjete potrebne za usvajanje eura 1. siječnja 2008. Odlukom 2008/608/EZ (6) Vijeće je odlučilo da je Slovačka ispunila uvjete potrebne za usvajanje eura. Odlukom 2010/416/EU (7) Vijeće je odlučilo da je Estonija ispunila uvjete potrebne za usvajanje eura. Odlukom 2013/387/EU (8) Vijeće je odlučilo da je Latvija ispunila uvjete potrebne za usvajanje eura.

               (3)

               U skladu sa stavkom 1. Protokola o određenim odredbama koje se odnose na Ujedinjenu Kraljevinu Velike Britanije i Sjeverne Irske priloženog Ugovoru o osnivanju Europske zajednice („Ugovor o EZ-u”), Ujedinjena Kraljevina obavijestila je Vijeće da ne namjerava prijeći u treću fazu EMU-a 1. siječnja 1999. Ta obavijest nije mijenjana. U skladu sa stavkom 1. Protokola o određenim odredbama koje se odnose na Dansku priloženog Ugovoru o EZ-u i odlukom koju su šefovi država ili vlada donijeli u Edinburghu u prosincu 1992. Danska je obavijestila Vijeće da neće sudjelovati u trećoj fazi EMU-a. Danska nije zatražila pokretanje postupka iz članka 140. stavka 2. Ugovora o funkcioniranju Europske unije („UFEU”).

               (4)

               Na temelju Odluke 98/317/EZ, za Švedsku vrijedi odstupanje kako je utvrđeno u članku 139. stavku 1. UFEU-a. U skladu s člankom 4. Akta o pristupanju iz 2003. (9) za Češku, Litvu, Mađarsku i Poljsku vrijede odstupanja kako je utvrđeno u članku 139. stavku 1. UFEU-a. U skladu s člankom 5. Akta o pristupanju iz 2005. (10) za Bugarsku i Rumunjsku vrijede odstupanja kako je utvrđeno u članku 139. stavku 1. UFEU-a. U skladu s člankom 5. Akta o pristupanju iz 2012. (11), za Hrvatsku vrijedi odstupanje kako je utvrđeno u članku 139. stavku 1. UFEU-a.

               (5)

               Europska središnja banka („ESB”) osnovana je 1. srpnja 1998. Europski monetarni sustav zamijenjen je tečajnim mehanizmom čija je uspostava usuglašena rezolucijom Europskog vijeća o uspostavi tečajnog mehanizma u trećoj fazi ekonomske i monetarne unije od 16. lipnja 1997. (12). Postupci predviđeni za tečajni mehanizam u trećoj fazi ekonomske i monetarne unije (ERM II) utvrđeni su u Sporazumu od 16. ožujka 2006. između Europske središnje banke i nacionalnih središnjih banaka država članica izvan europodručja kojim se utvrđuju operativni postupci za tečajni mehanizam u trećoj fazi ekonomske i monetarne unije (13).

               (6)

               Člankom 140. stavkom 2. UFEU-a utvrđuju se postupci za prestanak odstupanja za dotične države članice. Komisija i ESB najmanje jednom svake dvije godine ili na zahtjev države članice s odstupanjem izvješćuju Vijeće u skladu s postupkom utvrđenim u članku 140. stavku 1. UFEU-a.

               (7)

               Nacionalno zakonodavstvo država članica, uključujući statute nacionalnih središnjih banaka, prema potrebi treba prilagoditi kako bi se osigurala usklađenost s člancima 130. i 131. UFEU-a te Statutom Europskog sustava središnjih banaka i Europske središnje banke („Statut ESSB-a i ESB-a”). Izvješća Komisije i ESB-a osiguravaju detaljnu ocjenu usklađenosti zakonodavstva Litve s člancima 130. i 131. UFEU-a te Statutom ESSB-a i ESB-a.

               (8)

               U skladu s člankom 1. Protokola br. 13 o konvergencijskim kriterijima iz članka 140. UFEU-a, kriterij stabilnosti cijena iz članka 140. stavka 1. prve alineje UFEU-a znači da država članica, promatrano tijekom razdoblja od jedne godine prije provjere, ima razinu cijena koja je održiva te prosječnu stopu inflacije, koja ne prelazi za više od jedan i pol postotnih poena stopu inflacije u najviše trima državama članicama koje su ostvarile najbolje rezultate s obzirom na stabilnost cijena. Za potrebe kriterija stabilnosti cijena, inflacija se mjeri harmoniziranim indeksima potrošačkih cijena (HICP) određenima u Uredbi Vijeća (EZ) br. 2494/95 (14). Kako bi se ocijenio kriterij stabilnosti cijena, inflacija države članice mjeri se postotnom promjenom aritmetičke sredine 12 mjesečnih indeksa u odnosu na aritmetičku sredinu 12 mjesečnih indeksa prethodnog razdoblja. Komisija i ESB u svojim su izvješćima uzeli u obzir referentnu vrijednost izračunanu kao jednostavnu aritmetičku sredinu stopa inflacije triju država članica koje su ostvarile najbolje rezultate s obzirom na stabilnost cijena uvećanu za 1,5 postotnih poena. Tijekom jednogodišnjeg razdoblja koje završava u travnju 2014. izračunana referentna vrijednost inflacije bila je 1,7 %, pri čemu su Latvija, Portugal i Irska bile tri države članice koje su ostvarile najbolje rezultate s obzirom na stabilnost cijena, uz stope inflacije od 0,1 %, 0,3 % odnosno 0,3 %. Iz država članica s najboljim rezultatima opravdano je isključiti one čije se stope inflacije ne mogu smatrati smislenim vrijednostima za druge države članice. Takva su odstupanja ranije utvrđena u izvješćima o konvergenciji iz 2004., 2010. i 2013. U sadašnjem je trenutku opravdano izuzeti Grčku, Bugarsku i Cipar iz zemalja s najboljim rezultatima (15). Njih zamjenjuju Latvija, Portugal i Irska, države članice sa sljedećom najnižom prosječnom stopom inflacije, za potrebe izračuna referentne vrijednosti.

               (9)

               U skladu s člankom 2. Protokola br. 13, kriterij stanja proračuna države iz članka 140. stavka 1. druge alineje UFEU-a zahtijeva da država članica u trenutku provjere ne bude predmetom Odluke Vijeća prema članku 126. stavku 6. UFEU-a o tome da postoji prekomjerni deficit.

               (10)

               U skladu s člankom 3. Protokola br. 13, kriterij sudjelovanja u tečajnom mehanizmu Europskog monetarnog sustava iz članka 140. stavka 1. treće alineje UFEU-a zahtijeva da je država članica poštovala normalan raspon fluktuacija predviđenih tečajnim mehanizmom (ERM) Europskog monetarnog sustava bez ozbiljnih napetosti tijekom barem posljednjih dviju godina prije provjere. Osobito, država članica nije samoinicijativno devalvirala bilateralnu središnju stopu svoje valute u odnosu na euro tijekom tog razdoblja. Od 1. siječnja 1999. ERM II osigurava okvir za ocjenjivanje ispunjavanja tečajnog kriterija. Pri ocjenjivanju ispunjavanja tog kriterija, Komisija i ESB su u svojim izvješćima provjerili dvogodišnje razdoblje koje završava 15. svibnja 2014.

               (11)

               U skladu s člankom 4. Protokola br. 13, kriterij konvergencije kamatnih stopa iz članka 140. stavka 1. četvrte alineje UFEU-a zahtijeva da je država članica, promatrano tijekom razdoblja od jedne godine prije provjere, imala prosječnu nominalnu dugoročnu kamatnu stopu koja ne prelazi za više od dva postotna poena kamatnu stopu u najviše trima državama članicama koje su ostvarile najbolje rezultate s obzirom na stabilnost cijena. Za potrebe kriterija konvergencije kamatnih stopa korištene su usporedive kamatne stope desetogodišnjih referentnih vrijednosti državnih obveznica. Kako bi se ocijenilo ispunjavanje kriterija kamatne stope, Komisija i ESB u svojim su izvješćima uzeli u obzir referentnu vrijednost izračunanu kao jednostavnu aritmetičku sredinu nominalnih dugoročnih kamatnih stopa triju država članica koje su ostvarile najbolje rezultate s obzirom na stabilnost cijena uvećanu za dva postotna poena. Referentna vrijednost temelji se na dugoročnim kamatnim stopama u Latviji (3,3 %), Irskoj (3,5 %) i Portugalu (5,9 %) te je u jednogodišnjem razdoblju koje završava u travnju 2014. iznosila 6,2 %.

               (12)

               U skladu s člankom 5. Protokola br. 13, podatke koji se koriste pri ocjeni ispunjavanja konvergencijskih kriterija treba osigurati Komisija. Komisija je osigurala navedene podatke. Komisija je osigurala proračunske podatke nakon izvješća koja su države članice dostavile do 1. travnja 2014. u skladu s Uredbom Vijeća (EZ) br. 479/2009 (16).

               (13)

               Na temelju izvješća koje su predstavile Komisija i ESB o napretku Litve u ispunjavanju njezinih obveza u pogledu ostvarivanja ekonomske i monetarne unije, zaključeno je sljedeće:

                           (a)

                           u Litvi je nacionalno zakonodavstvo, uključujući statut nacionalne središnje banke, usklađeno s člancima 130. i 131. UFEU-a te Statutom ESSB-a i ESB-a;

                           (b)

                           u pogledu ispunjavanja konvergencijskih kriterija navedenih u četirima alinejama članka 140. stavka 1. UFEU-a od strane Litve:

                                       —

                                       prosječna stopa inflacije u Litvi je tijekom jednogodišnjeg razdoblja koje završava u travnju 2014. iznosila 0,6 %, što je znatno ispod referentne vrijednosti te je izgledno da će ostati ispod referentne vrijednosti tijekom predstojećih mjeseci,

                                       —

                                       Litva nije predmetom odluke Vijeća o postojanju prekomjernog deficita, a njezin je proračunski manjak u 2013. iznosio 2,1 % BDP-a,

                                       —

                                       Litva je članica ERM II od 28. lipnja 2004.; nakon ulaska u ERM II nadležna su se tijela jednostrano obvezala održavati važeći tečaj valuta u okviru mehanizma. Tijekom dvije godine koje su prethodile toj ocjeni, devizni tečaj lita nije odstupao od središnje stope te nisu bile prisutne napetosti,

                                       —

                                       tijekom jednogodišnjeg razdoblja koje završava u travnju 2014., dugoročna kamatna stopa u Litvi iznosila je u prosjeku 3,6 %, što je znatno ispod referentne vrijednosti;

                           (c)

                           s obzirom na ocjenu pravne usklađenosti i ispunjavanja konvergencijskih kriterija te dodatnih čimbenika, Litva ispunjava uvjete potrebne za usvajanje eura,

         DONIJELO JE OVU ODLUKU:
   Članak 1.
   Litva ispunjava uvjete potrebne za usvajanje eura. Odstupanje u korist Litve iz članka 4. Akta o pristupanju iz 2003. prestaje s učinkom od 1. siječnja 2015.
   Članak 2.
   Ova je Odluka upućena državama članicama.

      Sastavljeno u Bruxellesu 23. srpnja 2014.

            Za Vijeće

            Predsjednik

         S. GOZI

      (1)  Odluka Vijeća 98/317/EZ od 3. svibnja 1998. u skladu s člankom 109.j stavkom 4. Ugovora (SL L 139, 11.5.1998., str. 30.).

      (2)  Odluka Vijeća 2000/427/EZ od 19. lipnja 2000. u skladu s člankom 122. stavkom 2. Ugovora o usvajanju jedinstvene valute u Grčkoj 1. siječnja 2001. (SL L 167, 7.7.2000., str. 19.).

      (3)  Odluka Vijeća 2006/495/EZ od 11. srpnja 2006. u skladu s člankom 122. stavkom 2. Ugovora o usvajanju jedinstvene valute u Sloveniji 1. siječnja 2007. (SL L 195, 15.7.2006., str. 25.).

      (4)  Odluka Vijeća 2007/503/EZ od 10. srpnja 2007. u skladu s člankom 122. stavkom 2. Ugovora o usvajanju jedinstvene valute u Cipru 1. siječnja 2008. (SL L 186, 18.7.2007., str. 29.).

      (5)  Odluka Vijeća 2007/504/EZ od 10. srpnja 2007. u skladu s člankom 122. stavkom 2. Ugovora o usvajanju jedinstvene valute u Malti 1. siječnja 2008. (SL L 186, 18.7.2007., str. 32.).

      (6)  Odluka Vijeća 2008/608/EZ od 8. srpnja 2008. u skladu s člankom 122. stavkom 2. Ugovora o usvajanju jedinstvene valute u Slovačkoj 1. siječnja 2009. (SL L 195, 24.7.2008., str. 24.).

      (7)  Odluka Vijeća 2010/416/EU od 13. srpnja 2010. u skladu s člankom 140. stavkom 2. Ugovora o usvajanju eura u Estoniji 1. siječnja 2011. (SL L 196, 28.7.2010., str. 24.).

      (8)  Odluka Vijeća 2013/387/EU od 9. srpnja 2013. o usvajanju eura u Latviji 1. siječnja 2014. (SL L 195, 18.7.2013., str. 24.).

      (9)  SL L 236, 23.9.2003., str. 33.

      (10)  SL L 157, 21.6.2005., str. 203.

      (11)  SL L 112, 24.4.2012., str. 21.

      (12)  SL C 236, 2.8.1997., str. 5.

      (13)  SL C 73, 25.3.2006., str. 21.

      (14)  Uredba Vijeća (EZ) br. 2494/95 od 23. listopada 1995. o harmoniziranim indeksima potrošačkih cijena (SL L 257, 27.10.1995., str. 1.).

      (15)  U travnju 2014. prosječna 12-mjesečna stopa inflacije u Grčkoj, Bugarskoj i Cipru bila je – 1,2 %, – 0.8 % odnosno – 0.4 %, a u europodručju 1,0 %.

      (16)  Uredba Vijeća (EZ) br. 479/2009 od 25. svibnja 2009. o primjeni Protokola o postupku u slučaju prekomjernog deficita priloženog Ugovoru o osnivanju Europske zajednice (SL L 145, 10.6.2009., str. 1.).


Odluka Komisije od 22/08/2017 u kojoj se određuje koncentracija kompatibilna sa zajedničkim tržištem (Predmet br. COMP/M.8568 - TOTAL / ATOS / INTOUCH CORP / INTOUCH SAS) prema Uredbi Vijeća (EZ) No 139/2004 (Vjerodostojan je samo tekst na francuskom jeziku)


Odluka Komisije od 15/04/2013 u kojoj se određuje koncentracija kompatibilna sa zajedničkim tržištem (Predmet br. COMP/M.6880 - LIBERTY GLOBAL / VIRGIN MEDIA) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


Odluka Komisije od 21/09/2017 u kojoj se određuje koncentracija kompatibilna sa zajedničkim tržištem (Predmet br. COMP/M.8632 - REMONDIS / TSR RECYCLING) prema Uredbi Vijeća (EZ) No 139/2004 (Vjerodostojan je samo tekst na njemačkom jeziku)


title: 2012/728/EU: Odluka Komisije od 23. studenoga 2012. o neuvrštenju bifentrina za vrstu pripravka 18 u Prilog I., I.A ili I.B Direktivi 98/8/EZ Europskog parlamenta i Vijeća o stavljanju biocidnih pripravaka na tržište (priopćena pod brojem dokumenta C(2012) 8442)  Tekst značajan za EGP

text:
               03/Sv. 061

               HR

               Službeni list Europske unije

               210

         32012D0728

               L 327/55

               SLUŽBENI LIST EUROPSKE UNIJE

               23.11.2012.

      ODLUKA KOMISIJE

   od 23. studenoga 2012.
   o neuvrštenju bifentrina za vrstu pripravka 18 u Prilog I., I.A ili I.B Direktivi 98/8/EZ Europskog parlamenta i Vijeća o stavljanju biocidnih pripravaka na tržište
   (priopćena pod brojem dokumenta C(2012) 8442)
   (Tekst značajan za EGP)
   (2012/728/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (1), a posebno drugi podstavak njezinog članka 16. stavka 2.,
   budući da:

               (1)

               Uredbom Komisije (EZ) br. 1451/2007 od 4. prosinca 2007. o drugoj fazi desetogodišnjeg radnog programa iz članka 16. stavka 2. Direktive 98/8/EZ Europskog parlamenta i Vijeća o stavljanju biocidnih pripravaka na tržište (2) utvrđuje se popis aktivnih tvari koje je potrebno procijeniti, radi njihovog mogućeg uvrštenja u Prilog I., I.A ili I.B Direktivi 98/8/EZ. Taj popis uključuje bifentrin.

               (2)

               U skladu s Uredbom (EZ) br. 1451/2007, bifentrin je ocijenjen u skladu s člankom 11. stavkom 2. Direktive 98/8/EZ za upotrebu u vrsti pripravka 18, insekticidima, akaricidima i sredstvima za kontrolu drugih člankonožaca, kako je određeno u Prilogu V. toj Direktivi.

               (3)

               Francuska je imenovana državom članicom izvjestiteljicom i Komisiji je 2. studenoga 2009. dostavila izvješće nadležnog tijela, zajedno s preporukom, u skladu s člankom 14. stavcima 4. i 6. Uredbe (EZ) br. 1451/2007.

               (4)

               Izvješće nadležnog tijela pregledale su države članice i Komisija. U skladu s člankom 15. stavkom 4. Uredbe (EZ) br. 1451/2007, nalazi pregleda su uključeni, u sklopu Stalnog odbora za biocidne pripravke 25. svibnja 2012., u izvješće o procjeni.

               (5)

               Procjena je pokazala da se ne može očekivati da će biocidni pripravci koji se koriste kao insekticidi, akaricidi i sredstva za kontrolu drugih člankonožaca i koji sadrže bifentrin udovoljiti zahtjevima utvrđenima u članku 5. Direktive 98/8/EZ. Scenariji koji su ocijenjeni u procjeni rizika za okoliš pokazali su neprihvatljiv rizik za vodeni dio okoliša. Stoga nije primjereno uvrstiti bifentrin za upotrebu u vrsti pripravka 18 u Prilog I., I.A ili I.B Direktivi 98/8/EZ.

               (6)

               U interesu pravne sigurnosti, trebalo bi odrediti datum od kojeg se biocidni proizvodi vrste pripravka 18 koji sadrže bifentrin ne smiju više stavljati na tržište, uzimajući u obzir i neprihvatljive učinke tih sredstava i legitimna očekivanja proizvođača tih sredstava.

               (7)

               Mjere predviđene ovom Odlukom u skladu su s mišljenjem Stalnog odbora za biocidne pripravke,

         DONIJELA JE OVU ODLUKU:
   Članak 1.
   Bifentrin (CAS br. 82657-04-3) se ne uvrštava u Prilog I., I.A ili I.B Direktivi 98/8/EZ za vrstu pripravka 18.
   Članak 2.
   U smislu članka 4. stavka 2. Uredbe (EZ) br. 1451/2007, biocidni pripravci vrste pripravka 18 koji sadrže bifentrin (CAS br. 82657-04-3) više se ne stavljaju na tržište od 1. svibnja 2013.
   Članak 3.
   Ova je Odluka upućena državama članicama.

      Sastavljeno u Bruxellesu 23. studenoga 2012.

            Za Komisiju

         Janez POTOČNIK

            Član Komisije

      (1)  SL L 123, 24.4.1998., str. 1.

      (2)  SL L 325, 11.12.2007., str. 3.


title: 2007/519/EZ: Odluka Vijeća od 16. srpnja 2007. o izmjeni dijela 2. Schengenske savjetodavne mreže (tehničke specifikacije)

text:
               19/Sv. 008

               HR

               Službeni list Europske unije

               154

         32007D0519

               L 192/26

               SLUŽBENI LIST EUROPSKE UNIJE

               16.07.2007.

      ODLUKA VIJEĆA

   od 16. srpnja 2007.
   o izmjeni dijela 2. Schengenske savjetodavne mreže (tehničke specifikacije)
   (2007/519/EZ)
   VIJEĆE EUROPSKE UNIJE,
   uzimajući u obzir Uredbu Vijeća (EZ) br. 789/2001 od 24. travnja 2001. o zadržavanju provedbenih ovlasti Vijeća u pogledu određenih detaljnih odredbi i praktičnih postupaka za ispitivanje zahtjevâ za izdavanje viza (1),
   uzimajući u obzir inicijativu Savezne Republike Njemačke,
   budući da:

               (1)

               Sadašnji mehanizmi postupka za savjetovanje ne predviđaju mogućnost uzimanja u obzir posebnog pravnog položaja članova obitelji državljana Unije.

               (2)

               Države članice u skladu s člankom 30. Direktive 2004/38/EZ Europskog parlamenta i Vijeća (2) o pravu državljana Unije i članova njihovih obitelji da se slobodno kreću i borave na području država članica, moraju u načelu obrazložiti zašto odbijaju zahtjeve za izdavanje viza osobama na koje se primjenjuje ta Direktiva.

               (3)

               Zbog odgovarajućeg uzimanja u obzir toga privilegiranog položaja, te u slučaju odbijanja, s tim privilegiranim položajem moraju biti upoznata i tijela s kojima se savjetuje.

               (4)

               Pritom mora tijelo koje se savjetuje utvrditi da takav privilegiran položaj postoji i o tom obavijestiti tijelo s kojim se savjetuje. Zato bi u obrasce za zahtjeve (obrazac A, obrazac C i obrazac F), trebalo umetnuti novo neobavezno polje.

               (5)

               U skladu s člancima 1. i 2. Protokola o stajalištu Danske, koji je priložen Ugovoru o Europskoj uniji i Ugovoru o osnivanju Europske zajednice, Danska ne sudjeluje u donošenju ove Odluke, ona je ne obvezuje i u Danskoj se ne primjenjuje. Kako se ova Odluka gradi na schengenskoj pravnoj stečevini u skladu s odredbama glave IV. dijela trećeg dijela Ugovora o osnivanju Europske zajednice, Danska u skladu s člankom 5. toga Protokola u roku šest mjeseci od donošenja ove Odluke, odlučuje hoće li Odluku provesti u svojem nacionalnom pravu.

               (6)

               Što se tiče Islanda i Norveške ova Odluka predstavlja razvoj odredaba schengenske pravne stečevine, u smislu Sporazuma koji su sklopili Vijeće Europske unije i Republika Island i Kraljevina Norveška o pridruživanju tih dviju država provedbi, primjeni i razvoju schengenske pravne stečevine (3), u području na koje upućuje članak 1. točka A Odluke Vijeća 1999/437/EZ (4) o određenim rješenjima primjene toga Sporazuma.

               (7)

               Što se tiče Švicarske ova Odluka predstavlja razvoj odredaba schengenske pravne stečevine, u smislu Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine, u području na koje upućuje članak 1. točka A Odluke Vijeća 1999/437/EZ u vezi s člankom 4. stavkom 1. Odluke Vijeća 2004/849/EZ (5) i Odluke Vijeća 2004/860/EZ (6) o potpisivanju u ime Europske unije odnosno Europske zajednice te o privremenoj primjeni određenih odredaba tog Sporazuma.

               (8)

               Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (7). Ujedinjena Kraljevina stoga ne sudjeluje u njezinu donošenju, ona je ne obvezuje i ne podliježe njezinoj primjeni.

               (9)

               Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine (8). Irska stoga ne sudjeluje u njezinu donošenju, ona je ne obvezuje i ne podliježe njezinoj primjeni.

               (10)

               Ova Odluka predstavlja akt, koji se gradi na schengenskoj pravnoj stečevini, ili je s njom na koji drugi način povezan, u smislu članka 3. stavka 2. Akta o pristupanju iz 2003.

               (11)

               Ova Odluka predstavlja akt, koji se temelji na schengenskoj pravnoj stečevini, ili je s njom na koji drugi način povezan, u smislu članka 4. stavka 2. Akta o pristupanju iz 2005.,

         DONIJELO JE OVU ODLUKU:
   Članak 1.
   Dio 2. Schengenske savjetodavne mreže (tehničke specifikacije) mijenja se kako slijedi:

               1.

               U tablicama u odgovarajućim rubrikama 2.1.4, 2.1.6 i 2.1.7 iza br. 32. dodaje se sljedeći broj:

                           No

                           Heading

                           M/O (9)

                           Format

                           Examples/Comments

                           „033

                           Privileged member of a Union citizen’s family

                           O (*3)

                           code (1)

                           1 (see 2.2.6)

                                       (*3):

                                       Each Member State specifies a central clearing point which is permanently accessible by e-mail. The central clearing point communicates the reasons for the refusal by secure means of communication – depending on the content – to the central clearing point of the requesting Member State where the visa application is pending.”

               2.

               U objašnjenjima iza tablice u rubrici 2.1.4 dodaje se sljedeći tekst:
               „Heading No 033: Privileged member of a Union citizen’s family format: code (1)
               It can be indicated here whether the visa applicant is a privileged member of a Union citizen’s family, under Directive 2004/38/EC (to be ascertained by the consulting authority).
               For the code to be used, see section 2.2.6.”

               3.

               Iza odjeljka 2.2.5 umeće se sljedeći odjeljak:

                           „2.2.6.

                           Privileged member of a Union citizen’s family (Heading 33)

                                       0.

                                       not a privileged member of a Union citizen’s family

                                       1.

                                       privileged member of a Union citizen’s family.

                                 See footnote to field 033 (technical specifications 2.1.4.)”.

         Članak 2.
   Ova se Odluka primjenjuje od 1. siječnja 2008.
   Članak 3.
   Ova je Odluka upućena državama članicama u skladu s Ugovorom o osnivanju Europske zajednice.

      Sastavljeno u Bruxellesu 16. srpnja 2007.

            Za Vijeće

            Predsjednik

         J. SILVA

      (1)  SL L 116, 26.4.2001., str. 2. Uredba kako je izmijenjena Odlukom 2004/927/EZ (SL L 396, 31.12.2004., str. 45.).

      (2)  SL L 158, 30.4.2004., str. 77. Ispravljeno u SL L 229, 29.6.2004., str. 35.

      (3)  SL L 176, 10.7.1999., str. 36.

      (4)  SL L 176, 10.7.1999., str. 31.

      (5)  SL L 368, 15.12.2004., str. 26.

      (6)  SL L 370, 17.12.2004., str. 78.

      (7)  SL L 131, 1.6.2000., str. 43.

      (8)  SL L 64, 7.3.2002., str. 20.

      (9)  M: Mandatory heading; O: Optional heading.

               (*3):

               Each Member State specifies a central clearing point which is permanently accessible by e-mail. The central clearing point communicates the reasons for the refusal by secure means of communication – depending on the content – to the central clearing point of the requesting Member State where the visa application is pending.”


Odluka Komisije od 30/05/2016 u kojoj se određuje koncentracija kompatibilna sa zajedničkim tržištem (Predmet br. COMP/M.8007 - AVRIL / BPIFRANCE / BPT ISRAEL / EVERTREE) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


title: 2005/849/EZ: Odluka Komisije od 29. studenoga 2005. o primjeni Direktive Vijeća 72/166/EEZ u odnosu na provjere osiguranja od odgovornosti za upotrebu motornih vozila (priopćena pod brojem dokumenta C(2005) 4580)  Tekst značajan za EGP

text:
               06/Sv. 007

               HR

               Službeni list Europske unije

               50

         32005D0849

               L 315/16

               SLUŽBENI LIST EUROPSKE UNIJE

               29.11.2005.

      ODLUKA KOMISIJE

   od 29. studenoga 2005.
   o primjeni Direktive Vijeća 72/166/EEZ u odnosu na provjere osiguranja od odgovornosti za upotrebu motornih vozila
   (priopćena pod brojem dokumenta C(2005) 4580)
   (Tekst značajan za EGP)
   (2005/849/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 72/166/EEZ od 24. travnja 1972. o usklađivanju zakonodavstava država članica o osiguranju od odgovornosti za upotrebu motornih vozila i o provedbi obveze osiguranja od takve odgovornosti (1), a posebno njezin članak 7. stavak 3.,
   budući da:

               (1)

               Nacionalni uredi za osiguranje država članica Europskoga gospodarskog prostora i ostalih pridruženih država su 30. svibnja 2002. zaključili višestrani sporazum, dalje u tekstu „Sporazum”. Sporazum je priložen Odluci Vijeća 2003/564/EZ od 28. srpnja 2003. o primjeni Direktive Vijeća 72/166/EEZ u odnosu na provjere osiguranja od odgovornosti za upotrebu motornih vozila (2), u kojoj je Komisija utvrdila datum od kojega su države članice obvezne suzdržati se od provjera osiguranja od odgovornosti u odnosu na vozila koja su registrirana na državnom području jedne od država članica koja je potpisnica Sporazuma i koja podliježu istom Sporazumu. Sporazum je potom, donošenjem dopune br. 1, proširen i na druge države.

               (2)

               Nacionalni uredi za osiguranje država članica i uredi Andore, Hrvatske, Islanda, Norveške i Švicarske 26. svibnja 2005. potpisali su dopunu br. 2 Sporazuma, čime je Sporazum proširen tako da uključuje i nacionalni ured za osiguranje Andore. Dopunom se predviđaju praktični aranžmani usmjereni na ukidanje provjera osiguranja u odnosu na vozila koja se nalaze na državnom području Andore i koja podliježu istoj dopuni.

               (3)

               Stoga su između država članica i Andore ispunjeni svi uvjeti za ukidanje provjera osiguranja od odgovornosti za upotrebu motornih vozila, a u skladu s Direktivom 72/166/EZ,

         DONIJELA JE OVU ODLUKU:
   Članak 1.
   Od 1. siječnja 2006. države članice suzdržavaju se od provjera osiguranja od odgovornosti u odnosu na vozila koja su registrirana na državnom području Andore i koja podliježu Dopuni br. 2 od 26. svibnja 2005. višestranom Sporazumu nacionalnih ureda za osiguranje država članica Europskoga gospodarskog prostora i ostalih pridruženih država.
   Članak 2.
   Države članice odmah obavješćuju Komisiju o mjerama poduzetim za primjenu ove Odluke.
   Članak 3.
   Ova je Odluka upućena državama članicama.

      Sastavljeno u Bruxellesu 29. studenoga 2005.

            Za Komisiju

         Charlie McCREEVY

            Član Komisije

      (1)  SL L 103, 2.5.1972., str. 1. Direktiva kako je zadnje izmijenjena Direktivom 2005/14/EZ Europskog parlamenta i Vijeća (SL L 149, 11.6.2005., str. 14.).

      (2)  SL L 192, 31.7.2003., str. 23.


Odluka Komisije od 24/05/2017 u kojoj se određuje koncentracija kompatibilna sa zajedničkim tržištem (Predmet br. COMP/M.8448 - HELLMAN & FRIEDMAN / ALLFUNDS BANK) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


title: 2007/606/EZ, Euratom: Odluka Komisije od 8. kolovoza 2007. o postavljanju pravila za provedbu odredaba o prijevozu u Odluci Vijeća 2007/162/EZ, Euratom kojom se uspostavlja financijski instrument civilne zaštite (priopćeno pod brojem dokumenta C(2007) 3769)  Tekst značajan za EGP

text:
               15/Sv. 22

               HR

               Službeni list Europske unije

               132

         32007D0606

               L 241/17

               SLUŽBENI LIST EUROPSKE UNIJE

         ODLUKA KOMISIJE
   od 8. kolovoza 2007.
   o postavljanju pravila za provedbu odredaba o prijevozu u Odluci Vijeća 2007/162/EZ, Euratom kojom se uspostavlja financijski instrument civilne zaštite
   (priopćeno pod brojem dokumenta C(2007) 3769)
   (Tekst značajan za EGP)
   (2007/606/EZ, Euratom)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Ugovor o osnivanju Europske zajednice za atomsku energiju,
   uzimajući u obzir Odluku Vijeća 2007/162/EZ, Euratom od 5. ožujka 2007. godine, o uspostavi financijskog instrumenta za civilnu zaštitu (1), a posebno njezin članak 4. stavak 4,
   budući da:

               (1)

               Mehanizam Zajednice za olakšavanje snažnije suradnje tijekom intervencija pružanja pomoći civilne zaštite, dalje u tekstu „Mehanizam”, uspostavljen je Odlukom Vijeća 2001/792/EZ, Euratom (2). Pravila o tome utvrđuje Odluka Komisije 2004/277/EZ, Euratom (3). Potrebno je pozvati se na tu Odluku u vezi s definicijom država sudionica i trećih zemalja.

               (2)

               Odluka 2007/162/EZ, Euratom postavlja određena pravila za financiranje nekih prijevoznih sredstava u slučaju izvanrednih situacija većeg razmjera s ciljem olakšavanja brzog i učinkovitog odgovora na to.

               (3)

               Potrebno je uspostaviti pravila i postupke koje se odnose na zahtjeve država sudionica za dobivanje financijske pomoći od Zajednice za prijevoz pomoći do pogođene države i postupanje Zajednice s tim zahtjevima. U tu svrhu, potrebno je postaviti pravila i postupke koji će se slijediti u vezi s udruživanjem ili identifikacijom prijevoznih sredstava, s obzirom da je jedan od uvjeta za pružanje financijske pomoći da su sve ostale mogućnosti za pronalaženje mogućnosti prijevoza pomoći u sklopu Mehanizma iscrpljene. Da bi se osigurao brz i učinkovit odgovor Zajednice u slučaju izvanrednih situacija većeg razmjera, potrebno je utvrditi rok u kojem zahtjevi za financiranje Zajednici mogu biti prihvatljivi.

               (4)

               Zbog transparentnosti, usklađenosti i učinkovitosti, nužno je odrediti informacije koje se moraju dostaviti u zahtjevu za potporu u prijevozu i očitovanjima u vezi s tim od strane država sudionica i Komisije.

               (5)

               Kada Zajednica može pružiti financijsku pomoć u skladu s odredbama Odluke 2007/162/EZ, Euratom, države sudionice trebale bi imati izbor da zahtijevaju ili bespovratna novčana sredstva ili uslugu prijevoza.

               (6)

               Potrebno je utvrditi informacije koje treba uzeti u obzir s ciljem određivanja jesu li zadovoljeni kriteriji postavljeni u Odluci 2007/162/EZ, Euratom članku 4. stavku 2. točki (c) točkama i. i ii., kao i načela ekonomičnosti, učinkovitosti i djelotvornosti financijske Uredbe.

               (7)

               Potrebno je utvrditi prihvatljive troškove s obzirom na to da na temelju Odluke 2007/162/EZ, Euratom, financijska pomoć Zajednice može biti u obliku bespovratnih sredstava ili ugovora javne nabave koji se primjenjuju u skladu s Uredbom Vijeća (EZ, Euratom) 1605/2002 od 25. lipnja 2002. o financijskoj Uredbi primjenjivoj na opći proračun Europskih zajednica (4).

               (8)

               Odluka 2007/162/EZ, Euratom, određuje da države članice koje traže novčanu pomoć od Zajednice za prijevoz njihove pomoći traže naknadu u iznosu od najmanje 50 % sredstava od Zajednice primljenih unutar 180 dana od intervencije. Zbog toga je potrebno postaviti pravila i postupke. Nastali troškovi Komisije trebaju se smatrati sredstvima koje je primila država članica u smislu članka 4. stavka 3. Odluke 2007/162/EZ, Euratom.

               (9)

               S obzirom na to da je pružanje pomoći civilne zaštite u obliku opreme i prijevoza u okviru Mehanizma odgovornost država članica, te s obzirom da Komisija ima samo ulogu potpore u financiranju dodatnih sredstava prijevoza na zahtjev država članica, nužno je zaštiti financijske interese Zajednice koji se odnose na naknadu za moguću štetu na način da se država sudionica koja podnosi zahtjev za pomoć za prijevoz, suzdrži od traženja bilo kakve naknade za štetu od Zajednice kada ta šteta nastane kao posljedica pružanja pomoći u prijevozu, kojeg uređuje ova Odluka, osim ako se dokaže da je šteta posljedica prijevare ili teže povrede dužnosti.

               (10)

               Mjere iz ove Odluke u skladu su s mišljenjem Odbora za civilnu zaštitu,

         DONIJELA JE OVU ODLUKU:
   Članak 1.
   Predmet
   Ova Odluka uspostavlja pravila za provedbu djelovanja u području prijevoza koja ispunjavaju uvjete za novčanu pomoć Zajednice u skladu s člankom 4. stavkom 2. točkama (b) i (c) i člankom 4. stavkom 3. Odluke 2007/162/EZ, Euratom.
   Članak 2.
   Definicije
   Za potrebe ove Odluke primjenjuju se sljedeće definicije:

               (a)

               „država sudionica” ima značenje koje joj je dodijeljeno u članku 2. Odluke Komisije 2004/277/EZ, Euratom;

               (b)

               „treće zemlje” imaju značenje koje im je dodijeljeno u članku 2. Odluke Komisije 2004/277/EZ, Euratom;

               (c)

               „pogođena država” znači država sudionica ili treća zemlja koja je pogođena izvanrednom situacijom većih razmjera zbog čega je aktiviran Mehanizam;

               (d)

               „država sudionica koja traži pomoć u prijevozu” označava državu sudionicu koja zahtjeva potporu od Mehanizma za prijevoz svoje pomoći do pogođene države;

               (e)

               „pomoć civilne zaštite” označava postrojbe civilne zaštite, stručnjake ili module s njihovom opremom, kao i materijal za pomoć u nesrećama ili zalihe koje su potrebne za ublažavanje posljedica izvanrednog stanja.

         Članak 3.
   Postupci koji se primjenjuju na zahtjeve za pomoć putem Mehanizma za prijevoz pomoći i očitovanja u vezi s tim
   1.   Postupci predviđeni u člancima 4. i 5. primjenjuju se kada države sudionice podnesu zahtjev za pomoć putem Mehanizma za prijevoz pomoći civilne zaštite u pogođenu državu, dalje u tekstu „pomoć u prijevozu”.
   2.   Kada zahtjev za pomoć u prijevozu sadrži zahtjev za financijsku potporu, potonji ne ispunjava uvjete da ga Komisija razmatra sve dok se ne dovrše postupci iz stavka 1.
   3.   Zahtjeve podnosi nadležno tijelo iz članka 12. i šalje ih Komisiji u pisanom obliku. Zahtjevi sadrže informacije predviđene u dijelu A Priloga.
   4.   Svi zahtjevi za pomoć u prijevozu u skladu s ovom Odlukom i očitovanjima s tim u vezi i razmjena informacija među državama sudionicama i Komisije dostavljaju se i obrađuju u Centru za nadzor i informiranje (MIC) Komisije koji je uspostavljen Odlukom 2004/277/EZ, Euratom.
   5.   Zahtjevi se mogu dostaviti telefaksom, elektroničkom poštom ili putem Zajedničkog komunikacijsko-informacijskog sustava u izvanrednim situacijama (CECIS) koji je uspostavljen Odlukom 2004/277/EZ, Euratom. Zahtjevi za financiranje od strane Zajednice poslani telefaksom, elektroničkom poštom ili putem CECIS-a prihvaćaju se pod uvjetom da se nakon toga, bez odgode, Komisiji pošalju izvornici koje je potpisalo nadležno tijelo.
   Članak 4.
   Zahtjevi za pomoć za udruživanje ili utvrđivanje prijevoznih sredstava
   1.   Komisija, nakon primitka zahtjeva za pomoć od Mehanizma za udruživanje ili utvrđivanje prijevoznih sredstava kako bi se prevezla pomoć civilne zaštite u pogođenu državu, o tom zahtjevu odmah obavještava kontaktne točke koje su odredile države sudionice u članku 3. točka (e) Odluke 2001/792/EZ/Euratom.
   2.   Komisija u obavijesti poziva države sudionice da državi sudionici koja podnosi zahtjev pruže podrobne informacije o prijevoznim sredstvima kojima raspolažu.
   3.   U obavijesti iz stavka 2., Komisija isto tako, utvrđuje rok u kojem zahtjevi za financiranje Zajednice mogu biti prihvaćeni. To razdoblje neće biti dulje od 24 sata od obavijesti. Komisija može skratiti to razdoblje na najmanje šest sati kada je to potrebno zbog učinkovitog odgovora na žurne i vitalne potrebe.
   Članak 5.
   Očitovanja o zahtjevima za pomoć za udruživanje ili utvrđivanje prijevoznih sredstava
   1.   Države sudionice obavještavaju Komisiju što je prije moguće o prijevoznim sredstvima koja mogu, na dobrovoljnoj osnovi, staviti na raspolaganje kao odgovor na zahtjev za pomoć za udruživanje ili utvrđivanje prijevoznih sredstava. Obavijest sadrži informacije koje su navedene u dijelu B Priloga.
   2.   Države sudionice koje nemaju prikladna prijevozna sredstva trebale bi o tome odmah obavijestiti Komisiju.
   3.   Komisija prikuplja informacije o dostupnim prijevoznim sredstvima i prosljeđuje ih, što je prije moguće, državi sudionici koja je zahtjev podnijela i drugim državama sudionicama.
   4.   Uz informacije iz stavka 3., Komisija državama sudionicama prosljeđuje sve ostale informacije u vezi s prijevoznim sredstvima koja su dostupna iz drugih izvora uključujući i komercijalno tržište i omogućuje pristup državama sudionicama tim dodatnim sredstvima.
   5.   Država sudionica koja je podnijela zahtjev obavještava Komisiju o vrsti prijevoza koji je odabrala i povezuje se s državama sudionicama koje pružaju takav prijevoz ili prijevoznikom kojeg je odredila Komisija.
   6.   Komisija obavještava sve države sudionice o odabiru za koji se je odlučila država sudionica koja je podnijela zahtjev. Ta država redovito obavještava Komisiju o napretku isporuke pomoći civilne zaštite koju je poslala.
   Članak 6.
   Zahtjev za bespovratnim sredstvima
   1.   Kada je utvrđeno moguće rješenje za prijevoz, ali je potrebno financiranje Zajednice za prijevoz pomoći civilne zaštite, država sudionica može zatražiti bespovratna sredstva od Zajednice.
   2.   Država sudionica navodi u svojem zahtjevu koji postotak prihvatljivih troškova nadoknađuje. Taj postotak nije manji od 50 %. Komisija odmah obavještava sve države sudionice o tom zahtjevu.
   3.   Komisija može zaključiti okvirne partnerske sporazume, kako je utvrđeno u članku 163. Uredbe Komisije (EZ, Euratom) 2342/2002 (5), s odgovarajućim nadležnim tijelima država sudionica radi olakšavanja postupaka iz ovog članka.
   Članak 7.
   Zahtjev za uslugom prijevoza
   1.   Osim u slučajevima navedenima u članku 6., država sudionica koja traži pomoć u prijevozu može zatražiti Komisiju da ugovori prijevozne usluge s privatnim ili drugim subjektima s ciljem prijevoza pomoći civilne zaštite u pogođenu državu.
   2.   Po primitku zahtjeva iz stavka 1. Komisija odmah izvještava sve države sudionice o takvom zahtjevu i izvještava državu sudionicu koja zahtjeva uslugu prijevoza o bilo kojem dostupnom prijevoznom rješenju i iznosu njegovog troška.
   3.   Na temelju razmjene informacija iz stavaka 1, i 2, država sudionica u pisanom obliku potvrđuje svoj zahtjev za uslugu prijevoza i svoju obvezu nadoknade Komisiji u skladu s odredbama članka 10. Država sudionica naznačuje koji će postotak troškova nadoknaditi. Taj postotak nije manji od 50 %.
   4.   Država sudionica odmah obavještava Komisiju o bilo kakvoj promjeni zahtjeva za uslugu prijevoza.
   Članak 8.
   Odluka o financiranju Zajednice
   1.   Za potrebe članka 4. stavka 2. točke (c) točke ii Odluke 2007/162/EZ, Euratom, sve druge mogućnosti za pronalaženje prijevoza u okviru Mehanizma smatraju se iscrpljenim kada postupci predviđeni u člancima 4. i 5. ove Odluke nisu rezultirali dogovorom unutar razdoblja koje je odredila Komisija u skladu s člankom 4. stavkom 3. ove Odluke.
   2.   Radi utvrđivanja jesu li ispunjeni kriteriji određeni u članku 4. stavku 2. točki (c) podtočkama i. i iii. Odluke 2007/162/EZ, Euratom i načela ekonomičnosti, učinkovitosti i djelotvornosti financijske Uredbe, u obzir se uzima sljedeće:

               (a)

               informacije sadržane u zahtjevu koji podnosi država sudionica za financiranje Zajednice sukladno članku 3. stavku 3;

               (b)

               potrebe koje je iskazala pogođena država;

               (c)

               bilo koje procjene potreba koje su proveli stručnjaci tijekom izvanredne situacije i o tome izvijestili Komisiju;

               (d)

               ostale važne i vjerodostojne informacije koje su države sudionice i međunarodne organizacije dale Komisiji u trenutku donošenja odluke;

               (e)

               učinkovitost i djelotvornost rješenja prijevoza kojemu je cilj utjecati na pravovremenu isporuku pomoći civilne zaštite;

               (f)

               ostala djelovanja koja poduzima Komisija.

         3.   Države sudionice dostavljaju bilo koje dodatne informacije potrebne za procjenu ispunjenja kriterija utvrđenih u članku 4. stavku 2, (c) Odluke 2007/1627EZ, Euratom. Države sudionice Komisiji u najkraćem mogućem roku dostavljaju informacije koje je Komisija tražila.
   4.   Odluka o djelovanjima koja ispunjavaju uvjete za financijsku pomoć na temelju članka 4. stavka 2. točke (c) Odluke 2007/162/EZ, Euratom, određuje najveći iznos za svaki određeni zahtjev za financiranje Zajednice, vodeći pritom računa o raspoloživosti proračunskih sredstava.
   5.   Odluka o financijskoj pomoći odmah se dostavlja državi sudionici koja je zatražila financijsku pomoć. Odluka se dostavlja i drugim državama sudionicama.
   Članak 9.
   Prihvatljivi troškovi
   Za financijsku potporu Zajednice prihvatljivi su sljedeći troškovi:

               (a)

               troškovi povezani s premještajem prijevoznih sredstava do mjesta otpreme u državnom području države sudionice koja pruža pomoć civilne zaštite uključujući troškove svih usluga, pristojbi, logističke troškove, troškove rukovanja, troškove goriva i moguće troškove smještaja kao i druge neizravne troškove kao što su porezi, obveze općenito i troškovi prijevoza;

               (b)

               troškovi nastali premještajem prijevoznih sredstava od mjesta otpreme u državnom području države sudionice, koja pruža pomoć civilne zaštite, do krajnjeg odredišta, uključujući troškove svih usluga, naknade, logističke troškove, troškove rukovanja, troškove goriva i moguće troškove smještaja, kao i druge neizravne troškove kao što su porezi, obveze općenito i troškovi prijevoza;

               (c)

               troškovi potrebni za povratak prijevoznih sredstava i svih timova i njihove opreme

         Svi troškovi moraju biti valjano utemeljeni.
   Članak 10.
   Povrat dodijeljenih sredstava Zajednice
   1.   Za sredstva odobrena od strane Komisije u sklopu postupka iz članka 6., Komisija‚ u roku 90 dana nakon što je obavljena usluga prijevoza za koju je odobrena financijska potpora Zajednice, izdaje zahtjev za povrat iznosa državi sudionici koja je koristila financijska sredstva Zajednice, na iznos koji se utvrđuje u skladu s odredbama odluke o dodjeli i koji predstavlja najmanje 50 % primljenih sredstava i najmanje 50 % prihvatljivih troškova.
   2.   Za troškove koje je snosila Komisija u sklopu postupka iz članka 7., Komisija, u roku 90 dana nakon što je obavljena usluga prijevoza za koju je odobrena financijska potpora Zajednice, izdaje zahtjev za povrat sredstava državama sudionicama koje su koristile financijsku potporu Zajednice na iznos koji je po visini u skladu s odredbama odluke Komisije o zahtjevu za prijevoz i koji iznosi najmanje 50 % troškova prijevoza.
   Članak 11.
   Naknada štete
   Država sudionica koja podnosi zahtjev za pomoć za prijevoz, suzdržava se od traženja naknade štete od Zajednice koja je nastala na njezinom vlasništvu ili osoblju kada je ta šteta posljedica pružanja pomoći u prijevozu, koji uređuje ova Odluka, osim ako se dokaže da je šteta posljedica prijevare ili teže povrede dužnosti.
   Članak 12.
   Određivanje nadležnog tijela
   Države sudionice određuju nadležna tijela koja su odgovorna za podnošenje zahtjeva za financijsku pomoć i primanje financijskih sredstava od Komisije provedbom ove Odluke te o tome obavješćuju Komisiju unutar 60 dana nakon priopćenja ove Odluke. Komisija se mora bez odgode obavijestiti o svakoj izmjeni ove informacije.
   Članak 13.
   Adresati
   Ova je Odluka upućena državama članicama.

      Sastavljeno u Bruxellesu 8. kolovoza 2007.

            Za Komisiju

         Stavros DIMAS

            Član Komisije

      (1)  SL L 71, 10.3.2007., str. 9.

      (2)  SL L 297, 15.11.2001., str. 7.

      (3)  SL L 87, 25.3.2004., str. 20.

      (4)  SL L 248, 16.9.2002., str. 1., Uredba kako je izmijenjena Uredbom (EZ, Euratom) br. 1995/2006 (SL L 390, 30.12.2006., str. 1.).

      (5)  SL L 357, 31.12.2002., str. 1., Uredba kako je zadnje izmijenjena Uredbom (EZ, Euratom) br. 478/2007 (SL L 111, 28.4.2007., str. 13.).
   PRILOG

      DIO A

      Informacije koje mora podnijeti država sudionica koja traži pomoć u prijevozu za pružanje pomoći civilne zaštite

               1.

               Katastrofa/izvanredna situacija.

               2.

               Upućivanja na poruke Centra za nadzor i informiranje Komisije (MIC).

               3.

               Država tražiteljica/organizacija.

               4.

               Krajnji primatelj/korisnik pomoći koja se prevozi.

               5.

               Pojedinosti o pomoći civilne zaštite koja se prevozi, uključujući precizan opis predmeta, težine, veličine, opsega, površine, pakiranja u skladu sa standardima pakiranja u zračnom, kopnenom i pomorskom prometu, svih opasnih predmeta, značajki prijevoznih sredstava i ukupne težine, veličine, opsega, površine, broj osoba koje putuju i ostale zakonske, carinske, zdravstvene i sanitarne zahtjeve važne za prijevoz i isporuku pomoći.

               6.

               Informacije o tome kako ta pomoć zadovoljava potrebe pogođene zemlje u odnosu na zahtjev pogođene države ili procjenu njihovih potreba.

               7.

               Informacije, ako su dostupne, o postojanju ili nepostojanju mogućnosti za lokalnu nabavu i distribuciju raspoloživu za vrstu (-e) pomoći koja se mora prevoziti u dovoljnim količinama

               8.

               Razlog (razlozi) potrebe za dodatnim sredstvima prijevoza kako bi se osigurala djelotvornost pomoći civilne zaštite u sklopu Mehanizma.

               9.

               Informacija o statusu realizacije pomoći od strane pogođene države ili koordinacijskog tijela.

               10.

               Zahtijevana ruta za prijevoz pomoći.

               11.

               Mjesto/luka ukrcaja i lokalna kontaktna točka.

               12.

               Mjesto/luka iskrcaja i lokalna kontaktna točka.

               13.

               Datum/vrijeme kad je pomoć dostupna, pakirana i spremna za prijevoz iz luke ukrcaja.

               14.

               Informacije o bilo kakvim mogućnostima premještaja pomoći u alternativno mjesto/luku ukrcaja/čvor za daljnji premještaj.

               15.

               Dodatne informacije (ako je primjereno).

               16.

               Informacije o mogućim doprinosima za troškove prijevoza.

               17.

               Informacija o zahtjevu za dodjelu financijskih sredstava Zajednice (kad je primjenjivo).

               18.

               Nadležno tijelo/potpis.

      DIO B

      Informacije koje mora podnijeti država sudionica koja pruža pomoć u prijevozu za pružanje pomoći civilne zaštite

               1.

               Katastrofa/izvanredno stanje.

               2.

               Država/organizacija/kontaktna točka koja odgovara.

               3.

               Upućivanja na poruke Centra za nadzor i informiranje Komisije (MIC) i države sudionice/organizacije koja traži pomoć u prijevozu.

               4.

               Tehničke pojedinosti ponude prijevoza, uključujući vrstu raspoloživih sredstava prijevoza, datumi i vrijeme prijevoza, broj etapa.

               5.

               Specifične pojedinosti, ograničenja te načini pomoći civilne zaštite, koja se treba prevesti, uključujući težinu, veličinu, opseg, površinu, pakiranja, moguće opasne predmete, pripremu vozila, zahtjeve rukovanja, osoblje koje putuje i ostale zakonske, carinske, zdravstvene i sanitarne zahtjeve važne za prijevoz i isporuku pomoći.

               6.

               Predložena ruta za prijevoz pomoći.

               7.

               Mjesto/luka ukrcaja i lokalna kontaktna točka.

               8.

               Mjesto/luka iskrcaja i lokalna kontaktna točka.

               9.

               Datum/vrijeme kad je pomoć dostupna, spakirana i spremna za prijevoz iz luke ukrcaja.

               10.

               Informacije o zahtjevu za premještaj pomoći u alternativno mjesto/luku ukrcaja/čvor za daljnji premještaj.

               11.

               Dodatne informacije (ako je primjereno).

               12.

               Informacije o mogućim doprinosima za troškove prijevoza.

               13.

               Informacija o zahtjevima za dodjelu financijskih sredstava Zajednice (kad je primjenjivo).


Odluka Komisije od 23/05/2014 u kojoj se određuje koncentracija kompatibilna sa zajedničkim tržištem (Predmet br. COMP/M.7120 - ECOM AGROINDUSTRIAL CORPORATION / ARMAJARO TRADING) prema Uredbi Vijeća (EZ) br. 139/2004 (Samo je engleski tekst vjerodostojan)


Odluka Komisije od 20/12/2013 u kojoj se određuje koncentracija kompatibilna sa zajedničkim tržištem (Predmet br. COMP/M.7068 - GOLDMAN SACHS / KINGDOM OF DENMARK / DONG ENERGY) prema Uredbi Vijeća (EZ) br. 139/2004 (Samo je engleski tekst vjerodostojan)


Odluka Komisije od 29/06/2017 u kojoj se određuje koncentracija kompatibilna sa zajedničkim tržištem (Predmet br. COMP/M.8483 - BAIN CAPITAL INVESTORS / CINVEN CAPITAL MANAGEMENT / STADA ARZNEIMITTEL) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


Odluka Komisije od 10/07/2014 u kojoj se određuje koncentracija kompatibilna sa zajedničkim tržištem (Predmet br. COMP/M.7279 - APOLLO / ENDEMOL) prema Uredbi Vijeća (EZ) br. 139/2004 (Samo je engleski tekst vjerodostojan)


Odluka Komisije od 04/02/2014 u kojoj se određuje koncentracija kompatibilna sa zajedničkim tržištem (Predmet br. COMP/M.7108 - AXPO GROUP / EDP GROUP/ JV) prema Uredbi Vijeća (EZ) br. 139/2004 (Samo je engleski tekst vjerodostojan)


Odluka Komisije od 25/08/2015 u kojoj se određuje koncentracija kompatibilna sa zajedničkim tržištem (Predmet br. COMP/M.7722 - 3i GROUP / AMP CAPITAL INVESTORS / ESVAGT) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


title: 2014/57/EU: Odluka Komisije оd 4. veljače 2014. o obavijesti Mađarske o prijelaznom nacionalnom planu iz članka 32. Direktive 2010/75/EU Europskog parlamenta i Vijeća o industrijskim emisijama (priopćeno pod brojem dokumenta C(2014) 502)

text:
               6.2.2014

               HR

               Službeni list Europske unije

               L 36/15

      ODLUKA KOMISIJE

   оd 4. veljače 2014.
   o obavijesti Mađarske o prijelaznom nacionalnom planu iz članka 32. Direktive 2010/75/EU Europskog parlamenta i Vijeća o industrijskim emisijama
   (priopćeno pod brojem dokumenta C(2014) 502)
   (Vjerodostojan je samo tekst na mađarskom jeziku)
   (2014/57/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2010/75/EU Europskog parlamenta i Vijeća od 24. studenoga 2010. o industrijskim emisijama (integrirano sprečavanje i kontrola onečišćenja) (1), a posebno njezin članak 32. stavak 5. drugi podstavak,
   budući da:

               (1)

               U skladu s člankom 32. stavkom 5. prvim podstavkom Direktive 2010/75/EU Mađarska je svoj prijelazni nacionalni plan dostavila Komisiji dopisom od 18. prosinca 2012., koji je Komisija zaprimila elektroničkom poštom 28. prosinca 2012. (2).

               (2)

               Tijekom ocjenjivanja potpunosti prijelaznog nacionalnog plana Komisija je utvrdila da za nekoliko postrojenja obuhvaćenih prijelaznim nacionalnim planom nedostaju neophodni podaci, kao što je datum dodjele prve dozvole, količina korištenog goriva, prosječni godišnji protok otpadnih plinova i referentni sadržaj kisika korišten u izračunima. Osim toga, neka postrojenja obuhvaćena prijelaznim nacionalnim planom ne podudaraju se s onima koja je Mađarska navela u svojem inventaru emisija podnesenom 2010. u skladu s Direktivom 2010/80/EZ Europskog parlamenta i Vijeća (3).

               (3)

               Komisija je dopisom od 12. lipnja 2013. (4) od mađarskih tijela uprave zatražila da dostave podatke koji nedostaju, na razini pojedinačnih postrojenja, kako bi se razjasnili razlozi zbog kojih je jedno postrojenje obuhvaćeno prijelaznim nacionalnim planom i kako bi se otklonile nepodudarnosti između prijelaznog nacionalnog plana i inventara emisija u skladu s Direktivom 2001/80/EZ.

               (4)

               Mađarska je dopisom od 25. lipnja 2013. poslanim elektroničkom poštom (5) dostavila zatražene dodatne informacije i objašnjenja.

               (5)

               Nakon dodatnog ocjenjivanja prijelaznog nacionalnog plana i dodatnih informacija, Komisija je 13. rujna 2013. (6) Mađarskoj poslala drugi dopis u kojem je od nje zatražila da potvrdi da se pravila akumulacije navedena u članku 29. Direktive 2010/75/EU pravilno primjenjuju i objasni kako je određen prosječni godišnji protok otpadnih plinova i kako je izračunan doprinos gornjim granicama utvrđenim prijelaznim nacionalnim planom za postrojenja koja su proširena tijekom referentnog razdoblja 2001.–2010. Komisija je također zatražila objašnjenje razloga zbog kojih su za dva postrojenja primijenjene određene granične vrijednosti emisije.

               (6)

               Dopisom od 23. rujna 2013. (7) poslanim elektroničkom poštom Mađarska je obavijestila Komisiju da je jedno postrojenje isključeno iz prijelaznog nacionalnog plana i potvrdila da se na ostala postrojenja pravilno primjenjuju pravila akumulacije navedena u članku 29. Direktive 2010/75/EU. Mađarska je također objasnila metodu korištenu za izračunavanje protoka otpadnih plinova za svaku vrstu goriva, opravdala primjenu određenih graničnih vrijednosti emisije i ispravila određene pogrešne podatke.

               (7)

               Dopisom od 4. listopada 2013. (8) Komisija je zatražila dodatno objašnjenje podataka i metodologije korištenih za izračun prosječnog godišnjeg protoka otpadnih plinova za pet postrojenja, a Mađarska je te informacije dostavila dopisom od 10. listopada 2013. (9). Ocijenivši dostavljene podatke i utvrdivši da za dva postrojenja još uvijek postoje nedosljednosti, Komisija je dopisom od 15. listopada 2013. (10) zatražila od mađarskih tijela uprave da dodatno provjere izračune za ta postrojenja.

               (8)

               Dopisom od 18. listopada 2013. (11) Mađarska je dostavila ispravljene podatke za prosječan godišnji protok otpadnih plinova za dva predmetna postrojenja te objašnjenje tih podataka u skladu s Provedbenom odlukom Komisije 2012/115/EU (12).

               (9)

               Komisija je stoga ocijenila prijelazni nacionalni plan u skladu s člankom 32. stavcima 1., 3. i 4. Direktive 2010/75/EU i Provedbenom odlukom 2012/115/EU.

               (10)

               Komisija je posebno razmotrila dosljednost i točnost podataka, pretpostavki i izračuna upotrijebljenih pri utvrđivanju doprinosa svakog pojedinog uređaja za loženje, obuhvaćenog prijelaznim nacionalnim planom, gornjim granicama emisije koje su tim planom utvrđene i provjerila sadržava li prijelazni nacionalni plan opće i pojedinačne ciljeve, mjere i vremenski raspored za postizanje tih ciljeva te mehanizam praćenja za ocjenjivanje usklađenosti u budućnosti.

               (11)

               Komisija je na temelju dostavljenih dodatnih informacija utvrdila da su gornje granice emisije za 2016. i 2019. izračunane primjenom odgovarajućih podataka i formula te da su izračuni ispravni. Mađarska je dostavila dovoljno informacija o mjerama koje će se provesti kako bi se postigle gornje granice emisije te osiguralo praćenje prijelaznog nacionalnog plana i izvješćivanje Komisije o njegovoj provedbi.

               (12)

               Komisija je utvrdila da su mađarska tijela uprave uzela u obzir odredbe iz članka 32. stavaka 1., 3. i 4. Direktive 2010/75/EU i iz Provedbene odluke 2012/115/EU.

               (13)

               Provedba prijelaznog nacionalnog plana ne bi smjela dovesti u pitanje primjenu ostalog mjerodavnog nacionalnog zakonodavstva ili zakonodavstva Unije. Posebno, utvrđivanjem uvjeta na temelju kojih se izdaju pojedinačne dozvole za uređaje za loženje obuhvaćene prijelaznim nacionalnim planom Mađarska treba osigurati da nije ugrožena usklađenost sa zahtjevima navedenima, između ostalog, u Direktivi 2010/75/EU, Direktivi 2008/50/EZ Europskog parlamenta i Vijeća (13) i Direktivi 2001/81/EZ Europskog parlamenta i Vijeća (14).

               (14)

               U skladu s člankom 32. stavkom 6. Direktive 2010/75/EU Mađarska mora obavijestiti Komisiju o svim naknadnim izmjenama prijelaznog nacionalnog plana. Komisija treba ocijeniti jesu li te izmjene u skladu s odredbama iz članka 32. stavaka 1., 3. i 4. Direktive 2010/75/EU i Provedbene odluke 2012/115/EU,

         DONIJELA JE OVU ODLUKU:
   Članak 1.
   1.   Na temelju članka 32. stavaka 1., 3. i 4. Direktive 2010/75/EU i Provedbene odluke 2012/115/EU nema primjedbi u pogledu prijelaznog nacionalnog plana o kojem je Mađarska obavijestila Komisiju 28. prosinca 2012. u skladu s člankom 32. stavkom 5. Direktive 2010/75/EU i koji je izmijenjen u skladu s dodatnim informacijama poslanima 25. lipnja 2013., 23. rujna 2013., 10. listopada 2013. i 18. listopada 2013. (15).
   2.   Popis postrojenja obuhvaćenih prijelaznim nacionalnim planom, onečišćujućih tvari za koje su ta postrojenja obuhvaćena i primjenjivih gornjih granica emisije utvrđen je u Prilogu.
   3.   Provedba prijelaznog nacionalnog plana koju vrše mađarska tijela uprave ne oslobađa Mađarsku od obveze poštovanja odredaba Direktive 2010/75/EU o emisijama iz pojedinačnih uređaja za loženje obuhvaćenih planom i drugih odgovarajućih akata zakonodavstva Europske unije o okolišu.
   Članak 2.
   Komisija će ocijeniti jesu li naknadne izmjene prijelaznog nacionalnog plana o kojima će Mađarska ubuduće obavještavati Komisiju u skladu s odredbama iz članka 32. stavaka 1., 3. i 4. Direktive 2010/75/EU i Provedbene odluke 2012/115/EU.
   Članak 3.
   Ova je Odluka upućena Mađarskoj.

      Sastavljeno u Bruxellesu 4. veljače 2014.

            Za Komisiju

         Janez POTOČNIK

            Član Komisije

      (1)  SL L 334, 17.12.2010., str. 17.

      (2)  Ares(2013)39579

      (3)  Direktiva 2001/80/EZ Europskog parlamenta i Vijeća od 23. listopada 2001. o ograničenju emisija određenih onečišćujućih tvari u zrak iz velikih uređaja za loženje (SL L 309, 27.11.2001., str. 1.).

      (4)  Ares(2013)1636798

      (5)  Ares(2013)2534653

      (6)  Ares(2013)3046477

      (7)  Ares(2013)3104260

      (8)  Ares(2013)3192470

      (9)  Ares(2013)3231192

      (10)  Ares(2013)3248262

      (11)  Ares(2013)3283963

      (12)  Provedbena odluka Komisije 2012/115/EU od 10. veljače 2012. o utvrđivanju pravila o prijelaznim nacionalnim planovima iz Direktive 2010/75/EU Europskog parlamenta i Vijeća o industrijskim emisijama (SL L 52, 24.2.2012., str. 12.)

      (13)  Direktiva 2008/50/EZ Europskog parlamenta i Vijeća od 21. svibnja 2008. o kvaliteti zraka i čišćem zraku za Europu (SL L 152, 11.6.2008., str. 1.).

      (14)  Direktiva 2001/81/EZ Europskog parlamenta i Vijeća od 23. listopada 2001. o nacionalnim gornjim granicama emisije za određene onečišćujuće tvari (SL L 309, 27.11.2001., str. 22.).

      (15)  Europska komisija evidentirala je pročišćenu verziju prijelaznog nacionalnog plana 6. prosinca 2013. pod referentnim brojem Ares(2013)3656219.

      PRILOG

         Popis postrojenja obuhvaćenih prijelaznim nacionalnim planom

                  Broj

                  Naziv postrojenja u prijelaznom nacionalnom planu

                  Ukupna nazivna ulazna toplinska snaga na dan 31. prosinca 2010.
                  (MW)

                  Onečišćujuća tvar obuhvaćena prijelaznim nacionalnim planom

                  SO2

                  NOx

                  krute čestice

                  1.

                  Bakonyi Erőmű Zrt. – P2 (jedinice T4 i T5)

                  264,3

                  √

                  √

                  √

                  2.

                  ISD Power Kft. – P1 (jedinice T1 i T2)

                  90

                  √

                  √

                  √

                  3.

                  ISD Power Kft. – P2 (jedinice T4, T5 i T6)

                  177

                  √

                  √

                  √

                  4.

                  ISD Power Kft. – P3 (jedinice T7 i T8)

                  176

                  √

                  √

                  √

                  5.

                  ISD Power Kft. – P4 (jedinica T9)

                  192

                  √

                  √

                  √

                  6.

                  Alpiq Csepel Kft. – P1 (jedinica 1)

                  419

                  —

                  √

                  —

                  7.

                  Alpiq Csepel Kft. – P2 (jedinica 2)

                  419

                  —

                  √

                  —

                  8.

                  Budapesti Erőmű Zrt. – P14 (elektrana 5 u Kelenföldu)

                  425

                  —

                  √

                  —

                  9.

                  Budapesti Erőmű Zrt. – P6 (elektrana 4 u Újpestu)

                  212

                  —

                  √

                  —

                  10.

                  Budapesti Erőmű Zrt. – P4 (elektrana 1 i postrojenje 2 u Újpestu)

                  332

                  √

                  √

                  √

                  11.

                  Mátrai Erőmű Zrt. – P2

                  1 063

                  √

                  —

                  √

                  12.

                  Mátrai Erőmű Zrt. – P3

                  1 063

                  √

                  —

                  √

                  13.

                  MVM MIFÜ Miskolci Fűtőerőmű Kft. – P2 (jedinice 3, 4 i GT 1) (1)

                  351,28

                  √

                  √

                  √

                  14.

                  Dorogi Erőmű Kft. – P2 (jedinice T1 i T2)

                  73,3

                  √

                  √

                  √

                  15.

                  Dorogi Erőmű Kft. – P3 (jedinice T3, T4, T5 i T7) (2)

                  95,04

                  √

                  √

                  √

                  16.

                  Győri Erőmű Kft. – P1 (jedinice T1, T5 i T7)

                  91

                  √

                  √

                  √

         Gornje granice emisije (u tonama)

                  2016.

                  2017.

                  2018.

                  2019.

                  1.1.–30.6.2020.

                  SO2

                  12 988

                  10 269

                  7 551

                  4 832

                  2 416

                  NOx

                  3 967

                  3 602

                  3 236

                  2 871

                  1 436

                  krute čestice

                  1 159

                  923

                  688

                  452

                  226

         (1)  Jedinica GT1 obuhvaćena je prijelaznim nacionalnim planom samo za NOx.

         (2)  Jedinice T5 i T7 obuhvaćene su prijelaznim nacionalnim planom samo za NOx.


Odluka Komisije od 09/11/2012 u kojoj se određuje koncentracija kompatibilna sa zajedničkim tržištem (Predmet br. COMP/M.6686 - TEREX / GAZ / JV) prema Uredbi Vijeća (EZ) br. 139/2004 (Samo je engleski tekst vjerodostojan)


Odluka Komisije od 15/12/2014 u kojoj se određuje koncentracija kompatibilna sa zajedničkim tržištem (Predmet br. COMP/M.7400 - FEDERAL-MOGUL CORPORATION / TRW ENGINE COMPONENTS) prema Uredbi Vijeća (EZ) br. 139/2004 (Samo je engleski tekst vjerodostojan)


Odluka Komisije od 07/02/2017 u kojoj se određuje koncentracija kompatibilna sa zajedničkim tržištem (Predmet br. COMP/M.8207 - EMERSON ELECTRIC / PENTAIR (VALVES AND CONTROLS BUSINESS)) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


Odluka Komisije od 21/04/2015 u kojoj se određuje koncentracija kompatibilna sa zajedničkim tržištem (Predmet br. COMP/M.7537 - ARDIAN FRANCE / F2i SGR / F2i AEROPORTI) prema Uredbi Vijeća (EZ) br. 139/2004 (Samo je engleski tekst vjerodostojan)